钦定古今图书集成/明伦汇编/官常典/第205卷 > 李麟
## 钦定古今图书集成/明伦汇编/官常典/第205卷 > 李麟

按《唐书》本传：“麟裔出懿祖，于属最疏。父濬，历润、虢、潞
三州刺史，以诚信号良吏。开元中，终剑南节度按察
使，赠户部尚书，谥曰诚。麟好学，善文辞，以父荫补京
兆府户曹参军。举宗室异能，转殿中侍御史，累擢兵
部侍郎，与杨国忠同列。国忠怙权，疾之，改权礼部贡
举。国忠迁麟复本官，改国子祭酒，出为河东太守，有”
清政。安禄山反，朝廷以麟儒者，非御侮才。还为祭酒，
封渭源县男。元宗入蜀，麟走见帝，再迁宪部尚书、同
中书门下平章事。时宰相韦见素、房琯、崔涣、崔圆踵
赴肃宗行在，独麟以宗室子留总百司。上皇还京，进
同中书门下三品，封褒国公。张皇后挟李辅国濅挠
政，苗晋卿、崔圆等畏其权，皆附离取安，独麟守正不
阿顺，辅国忌恚。乾元初，罢为太子少傅。明年卒，年六
十六，赠太子太傅，谥曰“德。”